དབུ་ཁྲིད་བརྡ་ཡིག༔༥༤༣ཟབ་གསང་མཁའ་འགྲོའི་སྙིང་ཐིག་ལས༔བདེ་གཤེགས་སྒྲུབ་སྡེ་བརྒྱད་ཀྱི་དཀྱིལ་འཁོར་ལ་བརྟེན་ནས༔ལྟས་ངན་བཟློག་པ་རྡོ་རྗེའི་མེ་རླུང་བཞུགས་སོ༔
དབུ་ཁྲིད་བརྡ་ཡིག༔༥༤༤ན་མོ་གུ་རུ་པདྨ་ཀ་ར་ཡེ༔༠༠༠༠༠བརྡ་ཡིག༔༥༤༤དམིགས་མེད་ལྟ་བའི་ངང་ལྡན་པས༔གཏོར་མ་ཡེ་ཤེས་བདུད་རྩིར་བསྒྱུར༔དཀྱིལ་འཁོར་ལྷ་ཚོགས་ཞལ་དུ་འབུལ༔ཡེ་ཤེས་ལྷ་ཡི་ནུས་པ་བྱུང་༔གནས་སྐབས་མ་རིག་རྒྱུ་རྐྱེན་ལས༔བྱུང་བའི་ལྟས་ངན་མི་མཐུན་ཕྱོགས༔བཟློག་བསྒྱུར་ཕྲིན་ལས་མཛད་པར་བསམ༔ཧཱུྃ་བྷྱོ༔ངང་ཉིད་ཆོས་ཀྱི་དབྱིངས་ལས་མ་གཡོས་ཀྱང་༔ཐུགས་རྗེ་གང་འདུལ་སྒྱུ་མའི་སྐུར་བཞེངས་པ༔ཕུང་ཁམས་སྐྱེ་མཆེད་གདན་གསུམ་ཚང་བའི་ལྷ༔བདེ་གཤེགས་ཞི་བའི་ལྷ་ཚོགས་བཞི་བཅུ་གཉིས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་བདུད་རྩིའི་མཆོད་པ་འདི་བཞེས་ལ༔མ་རིག་གཟུང་འཛིན་རྐྱེན་སྣང་ལས་བྱུང་བའི༔ལྟས་ངན་བརྒྱད་ཅུ་རྩ་གཅིག་ཉོན་མོངས་བདུད༔ཀུན་རྟོག་བར་ཆད་རྐྱེན་སྣང་ལྷའི་བུའི་བདུད༔ན་ཚ་བདེ་སྡུག་ཚོར་བ་ཕུང་པོའི་བདུད༔སྐྱེ་འཆིའི་འཁོར་ལོ་ཁ་བརྒྱུད་འཆི་བདག་བདུད༔རྟེན་འབྲེལ་ལོག་པའི་ལམ་གྱུར་མི་མཐུན་ཕྱོགས༔མ་ལུས་ཞི་ཞིང་བཟློག་པའི་ཕྲིན་ལས་མཛོད༔ཧཱུྃ་བྷྱོ༔རང་བྱུང་ཡེ་ཤེས་འབར་བའི་རང་རྩལ་ལས༔མ་རུངས་གདུག་པ་འདུལ་མཛད་ཧེ་རུ་ཀ༔ངོ་བོ་གཅིག་ལ་སྤྲུལ་པ་ཅིར་ཡང་སྟོན༔ཞིང་བཅུའི་ལོག་རྟོག་རཱུ་ཏྲ་གཞོམ་མཛད་དཔལ༔ཉོན་མོངས་ཚུལ་གྱིས་ཉོན་མོངས་གནས་སུ་སྦྱོར༔འབར་བ་ཁྲག་འཐུང་ལྔ་བཅུ་རྩ་བརྒྱད་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔འཁོར་འདས་སྤྱི་དཔལ་བདེ་ཆེན་ཀུན་ཏུ་བཟང་༔ཡི་དམ་རྒྱ་མཚོའི་ངོ་བོར་ཡོངས་བཞེངས་པ༔ཆེ་མཆོག་ཧེ་རུ་གནམ་ཞལ་དབྱིངས་ཕྱུག་ཡུམ༔རིགས་ལྔའི་ཁྲག་འཐུང་ཡབ་ཡུམ་བཅུད་དང་ནི༔ཕྱོགས་སྐྱོང་ཁྲོ་བཅུ་ཏ་ཀྲྀཏ་སྒོ་བ་བཞི༔བཀའ་ཉན་ལས་བྱེད་ལྕེ་སྤྱང་མ་མོ་བརྒྱད༔ཡོན་ཏན་ལྷ་ཚོགས་སུམ་ཅུ་རྩ་དྲུག་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔ཐུགས་ཀྱི་ལྷ་མཆོག་ཡང་དག་ཁྲོས་པ་ཆེ༔རྡོ་རྗེ་ཟ་བྱེད་ཡུམ་དང་གཉིས་མེད་སྦྱོར༔སྐུ་གསུང་ཐུགས་ཡོན་ཕྲིན་ལས་སྤྲུལ་པ་ལས༔ཁྲག་འཐུང་ཡབ་ཡུམ་བཅུ་དང་ཀོའུ་རི་བརྒྱད༔སེང་ཧ་མ་བརྒྱད་དབང་ཕྱུག་ཉེར་བརྒྱད་སོགས༔ཐུགས་ཀྱི་ལྷ་ཚོགས་ལྔ་བཅུ་རྩ་བརྒྱད་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔སྐུ་ཡི་ལྷ་མཆོག་འཇམ་དཔལ་གཤིན་རྗེ་གཤེད༔བེ་ཏ་ནག་མོ་ཡུམ་དང་གཉིས་མེད་སྦྱོར༔སྒྲོལ་བའི་ཡུམ་ཆེན་ཨེ་ཀ་ཙ་ཏི་དང་༔གཤེད་ཆེན་བཅུ་གཉིས་ཟླ་ཞག་གུད་ཉེར་བཞི༔གདོང་མོ་རྣམ་བཞི་གིང་བཞི་བདུད་བཞི་དང་༔རྩིས་བཞི་སྲོག་གཅོད་ཤན་པ་བཞི་ལ་སོགས༔སྐུ་ཡི་ལྷ་ཚོགས་ལྔ་བཅུ་རྩ་དགུ་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔གསུང་གི་ལྷ་མཆོད་དབང་ཆེན་ཧྱ་གྲཱི༔པདྨ་གཟི་ལྡན་ཡུམ་དང་གཉིས་མེད་སྦྱོར༔བཀའ་ཉན་སྤྲུལ་པ་བྱི་ལ་པུ་ཤུད་མགོ༔ཟིལ་གནོན་ཡེ་ཤེས་ཁྲོ་བཅུ་སྒོ་བ་བཞི༔ཁམས་བརྒྱ་མ་དྲུག་དམུས་ལོང་རྒྱབ་འབྲེལ་དྲུག༔འདབ་བཞི་མེ་རླུང་ཆུ་དང་སྣ་ཚོགས་འབྲུག༔ཁྱི་བརྒྱད་སྤྱང་བརྒྱད་ལས་བྱེད་བསམ་ཡས་འགྱེད༔གསུང་གི་ལྷ་ཚོགས་ལྔ་བཅུ་རྩ་བརྒྱད་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔རྒྱལ་ཀུན་ཕྲིན་ལས་མངའ་བདག་ཁྲོ་བོའི་རྒྱལ༔རྡོ་རྗེ་གཞོན་ནུ་འཁོར་ལོ་རྒྱས་འདེབས་ཡུམ༔སྒྲོལ་ཡུམ་ཨེ་ཀ་སྲས་མཆོག་རིགས་ལྔ་དང་༔ཁྲོ་བཅུ་ཡབ་ཡུམ་སྤྲུལ་པ་ཟ་གསོད་ཚོགས༔ཁྲ་ཐབས་ཉེར་གཅིག་ཕུར་སྲུང་བཅུ་དྲུག་དང་༔སྒོ་མ་བཞི་དང་དབང་ཕྱུར་ཉེར་བརྒྱད་སོགས༔ཕྲིན་ལས་ལྷ་ཚོགས་བདུན་ཅུ་རྩ་གཉིས་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔ཟིལ་གནོན་ཡེ་ཤེས་བླ་མེད་ཧེ་རུ་ཀ༔ཉིད་ཞི་མུ་ཁ་ལེ་དང་གཉིས་མེད་སྦྱོར༔དབྱིངས་ཡུམ་མ་ལྔ་རྗེ་མོ་བཅུ་གཉིས་དང་༔སྨན་མོ་ལྔ་བཅུ་རྩ་གཅིག་ལ་སོགས་པ༔མ་མོ་རྦོད་གཏོང་ལྷ་ཚོགས་བདུན་ཅུ་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔རྒྱལ་ཀུན་བྱིན་རླབས་དབང་བསྒྱུར་རྡོ་རྗེ་ཆོས༔རྡོ་རྗེ་ཕག་མོ་ཡུམ་དང་གཉིས་མེད་སྦྱོར༔རིག་འཛིན་རྣམ་བཞི་གིང་བཞི་མཁའ་འགྲོ་བཞི༔རང་རང་སྒྱུ་འཕྲུལ་སྤྲུལ་པ་བསམ་ཡས་འགྱེད༔བླ་མ་རིག་འཛིན་ལྷ་ཚོགས་འཁོར་བཅས་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔མཐུ་སྟོབས་ནུས་པའི་མངའ་བདག་རྡོ་རྗེ་འཛིན༔སྲིད་པ་སྤྱི་འདུལ་ཡུམ་དང་གཉིས་མེད་སྦྱོར༔དྲེགས་པའི་སྡེ་དཔོན་སུམ་ཅུ་ལས་ལ་འགྱེད༔དྲེགས་འདུལ་ལྷ་ཚོགས་སུམ་ཅུ་རྩ་གཉིས་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔དྲག་སྔགས་ནུས་པའི་མངའ་བདག་སྟོབས་པོ་ཆེ༔འབྱུང་ལྔའི་བདག་མོ་ཡུམ་དང་གཉིས་མེད་སྦྱོར༔དྲེགས་ཆེན་བཅོ་བརྒྱད་ཡེ་ཤེས་འཇིག་རྟེན་གྱི༔བསྟན་སྲུང་རྒྱ་མཚོའི་ཚོགས་རྣམས་བྲན་དུ་འགྱེད༔དམོད་པ་དྲག་སྔགས་ལྷ་ཚོགས་ཉི་ཤུ་པོ༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་སོགས་ཕྲིན་ལས་མཛོད༔ཧཱུྃ་བྷྱོ༔དཔལ་གྱི་དཀྱིལ་འཁོར་མུ་རན་སྐྱོང་མཛད་པ༔དབང་ཕྱུག་ཉེར་བརྒྱད་གིང་ཆེན་བཅོ་བརྒྱད་དང་༔ལང་ཀ་རྣམ་བཞི་མ་བདུན་སྲིང་མོ་བཞི༔མཁའ་འགྲོ་སོ་གཉིས་རིགས་ལྔའི་མཁའ་འགྲོ་འབུམ༔ཕོ་ཉ་སུམ་བརྒྱ་ས་བདག་སུམ་ཅུ་གཉིས༔བརྟན་མ་བཅུ་གཉིས་ལ་སོགས་བཀའ་སྡོད་རྣམས༔ཐུགས་དམ་གནད་ནས་བསྐུལ་ལོ་ས་མ་ཡ༔དམ་རྫས་བདུད་རྩི་འབར་བ་འདི་བཞེས་ལ༔མ་རིག་གཟུང་འཛིན་རྐྱེན་སྣང་ལས་བྱུང་བའི༔ལྟས་ངན་བརྒྱད་ཅུ་རྩ་གཅིག་ཉོན་མོངས་བདུད༔ཀུན་རྟོག་བར་ཆད་རྐྱེན་སྣང་ལས་བྱུང་བའི༔ན་ཚ་བདེ་སྡུག་ཚོར་བ་ཕུང་པོའི་བདུད༔སྐྱེ་འཆིའི་འཁོར་ལོར་ཁ་བརྒྱུད་འཆི་བདག་བདུད༔རྟེན་འབྲེལ་ལོག་པའི་ལམ་གྱུར་མི་མཐུན་ཕྱོགས༔མ་ལུས་ཞི་ཞིང་བཟློག་པའི་ཕྲིན་ལས་མཛོད༔ཧཱུྃ་བྷྱོ༔དཔལ་ཆེན་ཡོངས་འདུས་ཚོམ་བུ་དགུ་ཡི་ལྷ༔བཀའ་ཉན་ཕོ་ཉའི་ཚོགས་དང་བཅས་རྣམས་ཀྱིས༔བརྔན་པའི་མཆོད་གཏོར་དམ་པ་འདི་བཞེས་ལ༔ལྟས་ངན་ཡོ་ལངས་འཁྲུག་པ་བཟློག་ཏུ་གསོལ༔རྒྱལ་བཙན་སྡེ་བཞིའི་ཆོ་འཕྲུལ་གཡོ་བ་ལས༔ལྟས་ངན་བྱོལ་བཞི་སྟོན་པ་བཟློག་ཏུ་གསོལ༔མཐའ་ཡི་རླངས་པས་དབུས་ཀྱི་ལང་ཚོ་འཕྲོག༔གསེར་མདོག་གཡའ་ཡིས་འཁྱུད་པ་བཟློག་ཏུ་གསོལ༔ཆོ་འཕྲུལ་ངན་པས་གདོང་ལྔ་འདམ་ཁྲོད་ལྟུང་༔མི་བཟོད་མཁའ་འགྲོའི་བཀའ་ཆད་བཟློག༴སྡིང་ཚང་འཁྲུག་པས་ད་ལ་དམར་གྱིས་བརྒྱན༔གསོད་གཅོད་གཟེངས་སུ་བསྟོད་པ་བཟློག༴ཀུ་ཀུའི་ཚོགས་ཀྱིས་གངས་སེང་དཔའ་སྐད་སྒྲོགས༔དམན་པའི་མགོ་འཕང་མཐོ་བ་བཟློག༴བྱིས་པའི་ཚོགས་ཀྱིས་མཁའ་དབྱིངས་སྨ་ཕབ་བྱེད༔རང་འཁྲུལ་དམན་པའི་བསྲེ་བསླད་བཟློག༴བྱ་རོག་འགྲོས་ཀྱིས་མཁའ་དབྱིངས་གཅོད་སྙམ་པའི༔བློ་ཆུང་དཔའ་སྐད་མཐོ་བ་ཟློག༴མདའ་ལྔ་ཡེ་ཤེས་ཆེན་པོར་རློམས་པ་ལས༔སྡང་ཞེན་ཐ་མལ་སྤྱོད་པ་བཟློག༴དཔག་ཚད་བྲལ་བའི་མཁའ་དབྱིངས་ལ་གནས་ཏེ༔མདོ་འབྱམས་ནག་པོས་འཆོལ་སྒྲོགས་བཟློག༴གསལ་བྱེད་རྟ་བདུན་འོད་ལ་བརྟེན་བཅས་ཏེ༔རིགས་བྱེད་རྟོག་གེས་གཞལ་བ་བཟློག༴དབྱིངས་གསུམ་བར་མེད་ཟང་ཐལ་ཆེན་པོ་ལ༔ཨ་འཐས་མདུད་པས་བཅིང་བ་བཟློག༴སྲ་བརྟན་འགྱུར་མེད་རི་སུལ་འགྲིམས་བཞིན་དུ༔སྤྱོད་ངན་གསེར་མིག་ཧ་སྒྲ་བཟློག༴དག་ཆེན་ཤེལ་གྱི་གཞི་ལ་གནས་བཅས་ཏེ༔གླང་ནག་རྒྱལ་ཁམས་བགྲོད་པ་བཟློག༴འཇིགས་མེད་རྡོ་རྗེའི་ཕ་ལམ་བགོ་བཞིན་དུ༔གྲོལ་ཡུལ་དམར་ཚོགས་བྱེད་པ་བཟློག༴རྒྱ་སྟག་འཛུམ་པས་ནགས་ཁྲོད་འཛིན་བཞིན་དུ༔རྔམས་པས་སྲོག་གཅོད་བྱེད་པ་བཟློག༴ནང་དུ་ཤེས་རབ་མེ་འབར་སྐད་པ་ལ༔ཕྱི་ནས་ཞེ་སྡང་སྦྲུལ་དཀྲིས་བཟློག༴སྐྱེ་དམན་སྲེ་མོང་གར་གྱི་ལང་ཚོ་ལས༔ཕུང་དགུ་ངན་གཏོང་རྩེར་དགུ་བཟློག༴བཅོ་བརྒྱད་ལྡན་པའི་ཚུལ་དུ་སྟོན་ན་ཡང༔སྡིག་ཅན་སྲིན་འདྲར་གྱུར་པ་བཟློག༴མི་ནག་སྡིག་པོ་ཆེ་ཡི་གྲོང་དགུ་ཁྲོད༔གསང་ཆེན་ཁྲོམ་དུ་བསྒྲགས་པ་བཟློག༴སྐྱེ་འགྲོ་ཡོངས་ཀྱི་སྤྱོད་པ་སྡིག་དང་འདྲེས༔ཁ་སྐད་ནེ་ཙོས་ཆོས་གཏམ་བཟློག༴མཁའ་དབྱིངས་གྲང་ལྷག་ངད་པས་གཟིར་བ་ལས༔དབུལ་བྱེད་སད་སེར་འཁྲུག་པ་བཟློག༴སྨོན་ལོག་དམ་ཉམས་མཐའ་རུ་སྟོར་བ་ལས༔དམག་འཁྲུག་དབུས་སུ་འཚུབས་པ་བཟློག༴དུས་ཀྱི་དུ་རུ་ངན་པའི་ཕུང་འགྱེད་ཀྱིས༔མི་འཚམས་མཚོན་ཆས་གཟེངས་པ་བཟློག༴འཇིག་རྟེན་བྱ་ལས་མི་གཙང་སྦྱོར་བ་ཡིས༔ནད་ཡམས་ཟུག་རྔུ་སློང་བ་བཟློག༴གསོད་གཅོད་སྡིག་པའི་ཉོ་ཚོང་བྱས་པ་ཡིས༔དཀར་ཕྱོགས་ཡུལ་བུད་གྱུར་པ་བཟློག༴གདོལ་པ་ཀླ་ཀློའི་བསམ་སྤྱོད་བཞིན་བསྒྲུབ་པའི༔ནག་ཕྱོགས་གོ་འཕང་མཐོ་བ་བཟློག༴རྫས་ངན་དུ་རུའི་ལས་ལ་ཀུན་སྤྱོད་པས༔ངན་སོང་འཕེལ་ཁ་ཆེ་བ་བཟློག༴མི་འགྱུ་དགུ་དྲན་སྤྱོད་པ་བརྟེན་པ་ལས༔སྣང་བ་ཆོ་འཕྲུལ་འཚུབས་མ་བཟློག༴ཀུན་གཞིའི་ཀློང་དུ་ཀུན་རྟོག་བསགས་རྒྱ་བསྐྱེད༔ཀུན་རྨོངས་ཕྲེང་ཐག་སྲ་བ་བཟློག༴འཁོར་བའི་རྩ་བ་མ་རིག་བག་ཆགས་བསགས༔ཕྱི་ནང་མདུད་དམ་ལྕི་བ་བཟློག༴སེང་གེ་གངས་གནས་རོ་རུལ་ཟས་ལ་སྤྱོད༔མི་འཚང་སྡུག་བསྔལ་བསྒྲུབ་པ་བཟློག༴གསོ་བྱེད་བདུད་རྩིའི་རྫིང་ལ་ཀུན་སྤྱོད་ཅིང་༔རྗེས་སུ་རེག་ཕུང་ཚོལ་བ་བཟློག༴དབྱིངས་གསུམ་ཌཱ་ཀིའི་ཞལ་རླངས་བདུད་རྩི་ཡིས༔སབྟའི་སྙིང་བསླང་སྒྲོ་སྐུར་བཟློག༴མདོར་ན་གཉིས་སུ་སྣང་བའི་ལ་ཡོག་གིས༔མི་འདོད་ཕུང་བྱེད་རྐྱེན་གྱི་སྒོ་བསླང་ནས༔ཆགས་སྡང་འཁྲུལ་པའི་བྱ་སྤྱོད་ཐན་ལྟས་ཏེ༔གཞོམ་མེད་རྩ་བྲལ་རིག་སྟོང་ཡེ་ཤེས་ལྷས༔ཆོས་ཉིད་སྤྲོས་མཐའ་བྲལ་བའི་ངང་དུ་བཟློག༔དོན་དམ་འགྱུར་བ་མེད་པའི་ས་ཟིན་ཏེ༔འཁྲུལ་བྲལ་ཡེ་ཤེས་རྡོ་རྗེ་མངོན་གྱུར་ཤོག༔དེ་ལྟར་རྣལ་འབྱོར་ལྟ་གདིང་ཐོབ་པ་ཡིས༔གཟུང་འཛིན་གཉིས་སྣང་བར་ཆད་འཆིང་བྱེད་བདུད༔ཞི་བ་ཆོས་ཉིད་ཆེན་པོར་བཟློག་པའི་མཐུས༔འགྱུར་མེད་རྡོ་རྗེའི་ས་ཟིན་རྣམ་པར་རྒྱལ༔ཐེ་ཚོམ་མེད་དོ་རྡོ་རྗེ་པདྨའི་བཀའ༔ཤིན་ཏུ་ཟབ་པ་ཡང་སྙིང་བླ་མེད་བཅུད༔འབྲོག་མི་ལོ་ཙཱ་ཆོས་མཛོད་འཛིན་ལ་གཏད༔ད་དུང་མ་སྤེལ་བརྡར་ཐོབ་གཏེར་དུ་སྦོས༔མ་འོངས་སྙིགས་མ་ལྔ་ཡི་དུས་སྐབས་སུ༔ཁྲག་འཐུང་བདུད་འཇོམས་རྡོ་རྗེའི་དཔལ་དུ་ཤར༔ཀློང་ཆེན་རྡོ་རྗེ་གཟི་བརྗིད་དབྱིངས་ལ་བསྟིམས༔འགྱུར་མེད་སཱུཪྻའི་སྙིང་གི་པདྨོར་སད༔བསྟན་དང་འགྲོ་བའི་དཔལ་དུ་ཨེ་མ་ཧོ༔བཀའ་གསང་ཐུབ་པར་སྲུངས་ཤིག་སྲོག་བདག་ལྔ༔སྐལ་མེད་ལག་ཏུ་མ་ཤོར་ཙིཏྟར་རྒྱ༔ས་མ་ཡ༔རྒྱ་རྒྱ་རྒྱ༔གུ་ཧྱ༔བརྡ་ཐིམ༔ཨྠིྀ༔ཞེས་པ་འདིའང་ཁྲག་འཐུང་བདུད་འཇོམས་རྡོ་རྗེ་ཁྲོ་ལོད་རྩལ་གྱིས་གསེར་སྨད་རྔ་རོལ་སྟག་རྩེའི་གཡས་ལོགས་ཤྭ་བྲག་རྡོ་རྗེ་ཅན་ནས་གདན་དྲངས་ཏེ་མི་ལོ་ཕྲག་བརྒྱད་བར་དུ་བཀའ་རྒྱས་བཏབ་མཐར་རང་སློབ་ཆོས་ཀྱི་བདག་པོ་ཕུན་ཚོགས་བཀྲ་ཤིས་ཀྱིས་བསྐུལ་ངོར་ཤོག་སེར་ལས་ཞལ་བཤུས་ཏེ་དག་པར་ཕབ་པའི་ཡི་གེ་པ་ནི་ཡོངས་གྲུབ་རིག་པའི་རྡོ་རྗེའོ།།དགེའོ།།དགེའོ།།དགེའོ།།ལེགས་སོ།།སརྦ་མངྒ་ལཾ།།།།